b'\n_START_ARTICLE_\nDednost\n_START_PARAGRAPH_\nDednost je pojav, pri katerem se dolo\xc4\x8dene lastnosti organizmov prena\xc5\xa1ajo (dedujejo) od star\xc5\xa1ev na biolo\xc5\xa1ke potomce. Fizikalno-kemijski temelj pojava so geni, enote dedovanja, ki so zapisani z zaporedjem podenot molekule DNK. DNK, v kateri so v obliki genov zapisana navodila za sintezo beljakovin - osnovnih gradnikov \xc5\xbeivih bitij, vsebujejo vsa \xc5\xbeiva bitja, v procesu razmno\xc5\xbeevanja se kopije teh navodil prenesejo od star\xc5\xa1ev na potomce._NEWLINE_Skupku vseh genov, ki jih vsebuje organizem, pravimo genotip; pod vplivom okolja se geni kontrolirano izra\xc5\xbeajo in vodijo rast ter razvoj osebka. Posledica je fenotip - skupek vseh opazljivih lastnosti osebka, del katerih je posledica podedovanih informacij, del pa posledica vplivov okolja, ki jim je bil tekom \xc5\xbeivljenja ta osebek izpostavljen. Vsi ti procesi se odra\xc5\xbeajo v dveh navidez nezdru\xc5\xbeljivih posledicah: stabilnost zna\xc4\x8dilnosti predstavnikov iste vrste na eni in variabilnost osebkov iste vrste na drugi strani._NEWLINE_Genetika je panoga biologije, ki preu\xc4\x8duje zakonitosti dedovanja. O njem so pisali \xc5\xbee anti\xc4\x8dni misleci, kot je bil Aristotel, vendar so zaradi zapletenosti pojava in nepoznavanja njegove fizikalno-kemijske osnove izpeljevali zelo raznovrstne razlage, ki so pogosto posegale na podro\xc4\x8dje praznoverja. Klju\xc4\x8dni preboj je dosegel Gregor Mendel, ki je s poskusi s kri\xc5\xbeanjem graha dokazal, da se lastnosti organizmov dedujejo nezvezno, po diskretnih\xc2\xa0\xc2\xbbelementih\xc2\xab\xc2\xa0(\xc4\x8deprav za DNK in gene tudi on ni vedel). Genetika je svoj razcvet do\xc5\xbeivela \xc5\xa1ele v 20. stoletju z nadaljnjimi prelomnimi odkritji zahodnih znanstvenikov, ki so razjasnila temelje dedovanja; Thomas Hunt Morgan je v za\xc4\x8detku stoletja dokazal, da so Mendlovi\xc2\xa0\xc2\xbbelementi\xc2\xab\xc2\xa0geni, ki se nahajajo na kromosomih, v 1950. letih pa so Francis Crick, James D. Watson in Maurice Wilkins s sodelavci razvozlali zgradbo DNK. To je odprlo \xc5\xa1tevilna \xc5\xa1e danes aktivna podro\xc4\x8dja raziskav, od preu\xc4\x8devanja procesov prenosa dednine med organizmi in izra\xc5\xbeanja genov (prepisovanje, prevajanje), do umetnega spreminjanja dednih lastnosti organizmov vklju\xc4\x8dno s \xc4\x8dlovekom, ki spro\xc5\xbea eti\xc4\x8dna vpra\xc5\xa1anja o posledicah uporabe znanja o naravi.'